2023.9.18.
HU
Az Európai Unió Hivatalos Lapja
L 229/27
14. cikk Nyílt uniós üzemek (1) A nyílt uniós üzemek a maguk nemében első olyan, félvezetőgyártásra szolgáló létesítmények az Unióban, amelyek gyártási kapacitást kínálnak a létesítményhez nem kapcsolódó vállalkozások számára, és ezáltal hozzájárulnak a belső piacra irányuló ellátás biztonságához és az Unió félvezető-ökoszisztémájának reziliencájához, és ezenkívül adott esetben hozzájárulhatnak a globális félvezető-ellátási lánc biztonságához.
(2) A nyílt uniós üzemnek a kérelmének a 15. cikk (1) bekezdésével összhangban történő benyújtásakor a maga nemében első létesítménynek kell minősülnie.
(3)
A nyílt uniós üzemnek a következő követelményeknek kell megfelelnie:
a) a létrehozása egyértelműen pozitív hatást gyakorol azáltal, hogy az érintett vállalkozáson vagy a tagállamon túlmutató, az Unió félvezető-értékláncára gyakorolt rövid- és hosszú távú átgyűrűző hatásokat eredményez az ellátásbiztonságnak és a félvezető-ökoszisztéma rezilienciájának a biztosítása érdekében, az induló innovatív vállalkozások és a kkv-k növekedését is beleértve, valamint az Unió zöld és digitális átállásához való hozzájárulás céljából, figyelembe véve különösen azt, hogy milyen mértékben kínál front-end vagy back-end vagy mindkétféle gyártási kapacitást a létesítményhez nem kapcsolódó vállalkozásoknak, amennyiben elegendő kereslet áll fenn; b) biztosítékot nyújt arra vonatkozóan, hogy nem vonatkozik rá harmadik országok közszolgáltatási kötelezettségeinek területen kívüli alkalmazása oly módon, ami alááshatja a vállalkozás képességét a 26. cikk (1) bekezdésében meghatározott kötelezettségek teljesítésére, és kötelezettséget vállal arra, hogy ilyen kötelezettség felmerülésekor tájékoztatja a Bizottságot; c) beruház az Unióban a folyamatos innovációba annak érdekében, hogy konkrét előrelépések történjenek a félvezetőtechnológiák fejlesztése vagy a következő generációs technológiák előkészítése érdekében; d) az oktatás és a szakképzés fejlesztése és bevezetése, valamint a képzett és szakképzett munkaerő bázisának növelése révén támogatja az Unió munkaerőbázisát.
(4) Amennyiben egy nyílt uniós üzem gyártási kapacitást kínál a létesítmény üzemeltetőjével kapcsolatban nem álló vállalkozásoknak, akkor ki kell alakítania és fenn kell tartania a tervezési és gyártási folyamatok megfelelő és hatékony funkcionális szétválasztását az egyes szakaszokban megszerzett információk védelmének biztosítása érdekében.
(5) Az e cikk (2) bekezdésének c) pontjával összhangban a folyamatos innovációba való beruházás céljából a nyílt uniós üzemnek preferenciális hozzáféréssel kell rendelkeznie az 5.
cikk b) pontjával összhangban létrehozott kísérleti gyártósorokhoz.
Az ilyen preferenciális hozzáférés nem zárhatja ki és nem akadályozhatja más érdekelt vállalkozásoknak – különösen induló innovatív vállalkozásoknak és kkv-knak – a kísérleti gyártósorokhoz való, tisztességes feltételek melletti tényleges hozzáférését.
15. cikk Kérelem integrált gyártólétesítmény vagy nyílt uniós üzem jogállásának megadására (1) Bármely vállalkozás vagy vállalkozások konzorciuma kérelmet nyújthat be a Bizottsághoz arra vonatkozóan, hogy egy projektnek adja meg az integrált gyártólétesítmény vagy nyílt uniós üzem jogállást.
(2) A Bizottság a félvezetőkkel foglalkozó európai testület véleményére figyelemmel, tisztességes és átlátható eljárás keretében értékeli a kérelmet a következő elemek alapján: a) a 13.
cikk (2) bekezdésében, illetve a 14. cikk (2) bekezdésében meghatározott kritériumoknak való megfelelés, valamint kötelezettségvállalás a 13. cikk (3) bekezdésének, illetve a 14. cikk (3) bekezdésének való megfelelésre; b) a projekt pénzügyi és műszaki életképességét értékelő, a projekt teljes élettartamát figyelembe vevő üzleti terv, beleértve a tervezett állami támogatásra vonatkozó információkat is; c) a kérelmező igazolt tapasztalata hasonló létesítmények telepítése és működtetése terén;